Baltikumis, sealhulgas Eestis, ei ole seni levinud müüja kinnituste kindlustamine, küll on seda kasutatud juba mõnda aega nii USA-s, Suurbritannias kui ka mujal maailmas. Kinnituste kindlustus katab kahju, mis on tekkinud e  ttevõtte müügilepingus antud kinnituste rikkumise tulemusel. Kindlustuslepingu võivad sõlmida nii ostja kui müüja - ostja poolne kindlustus katab ostja kahju, mis on tekkinud müüja poolt kinnituste rikkumisel, müüja poolne kindlustus aga müüja kahju, mis tekib ostja poolt nõuete esitamisel müüja vastu kinnituste rikkumise korral. Kindlustuse plussiks müüja jaoks võiks lugeda kinnituste rikkumisest tulenevate riskide kandmist  kindlustusandjale, mis tähendab, et kui mõni müüja antud kinnitus osutub vääraks ja ostjale tekib kahju, katab sellise kahju kindlustus ja müüja ei kanna tehingu järgse kahju hüvitamise ja vaidluste riski. Ostjale on positiivne, et tal on võimalik kahjuhüvitis kätte saada kindlustusandjalt ning ta ei pea kandma riske seoses müüja maksevõimelisusega või alustama aega ja raha nõudvat kohtu- või vahekohtuvaidlust. Kindlustuse negatiivsete külgedena võiks aga välja tuua kulukuse (harilikult tuleb  kindlustusandjale tasuda 1-3% kindlustuskattest) ning keerulisema struktuuri võrreldes teiste tagatistega (kindlustusleping on sisult üsna keeruline ja valmistatakse ette vastavalt igale konkreetsele tehingule). Lisaks ei tohi unustada, et kindlustusjuhtumi korral võib kindlustusandja esitada väljamakse kohustusele vastuväiteid ja seetõttu ei ole välistatud probleemide tekkimine seoses kindlustussumma kättesaamisega.